**Z:n HALLINTO-OIKEUDELLE/SOSIAALILAUTAKUNNALLE**

**ASIA** Valitus/oikaisuvaatimus vammaispalvelulain mukaisesta kuljetuspalvelusta

**VALITTAJA/HAKIJA**
nimi, HT, osoite

**PÄÄTÖS, JOHON MUUTOSTA HAETAAN**

päätösnumero, päivämäärä, päätöksen tehnyt viranhaltija

**VAATIMUS**
Y:n kunnan/kaupungin/kuntayhtymän viranhaltijan/sosiaalilautakunnan xx.xx.20xx tekemä päätös 0000 § 0 on kumottava ja X:lle on myönnettävä vammaispalvelulain mukaiset kuljetuspalvelut asiointi- ja vapaa-ajan matkoja varten.

**PERUSTELUT**
X on [kerro lyhyesti ikä, vamma(t) ja toimintakyky, miten ja missä asuu ym. perustiedot].

[Kerro miksi ja mihin tarkoitukseen kuljetuspalveluita tarvitaan, esim.: Kaikki palvelut ja harrastusmahdollisuudet ovat automatkan päässä. Kuljetuspalvelut mahdollistaisivat myös X:n vierailut ystävien ja sukulaisten luona. Ilman kuljetuspalveluita harrastukset ja vierailut eivät onnistu, elleivät läheiset pysty niissä auttamaan, ja myös kaikenlainen asiointi on hyvin vaikeaa.]

Vaikka X on fyysisesti liikuntakykyinen, hän ei vammastaan johtuvasta syystä kykene itsenäisesti käyttämään julkisia joukkoliikennevälineitä. X [ei osaa lukea, ei tunne kelloa eikä rahan arvoa eikä hän näin ollen osaa esimerkiksi jäädä oikealla pysäkillä pois eikä vaihtaa linja-autoa. Hän ei hahmota vierasta ympäristöä eikä pysty kysymään apua vierailta ihmisiltä jne. Kerro, mitä tapahtuu, jos X on yksin julkisessa liikennevälineessä, tai millä tavalla kyydissä olo on mahdotonta.]

Kuljetuspalveluja järjestettäessä vaikeavammaisena henkilönä pidetään henkilöä, jolla on erityisiä vaikeuksia liikkumisessa ja joka ei vammansa vuoksi voi käyttää julkisia joukkoliikennevälineitä ilman kohtuuttoman suuria vaikeuksia. Harkittaessa palvelujen järjestämisen edellytyksiä on kiinnitettävä huomiota vammaisen omaan sosiaaliseen ja fyysiseen ympäristöön ja selvitettävä se, missä palvelut, harrastukset tms. ovat saatavilla.

Vammaispalvelulain ja -asetuksen mukaisten kuljetuspalveluiden saamisen edellytyksenä ei ole fyysinen vamma, vaan myös psyykkiset syyt voivat johtaa siihen, että henkilö on kuljetuspalvelun myöntämisen edellyttämällä tavalla vaikeavammainen. Tämä on selkeästi vahvistettu KHO:n kuljetuspalveluita koskevassa oikeuskäytännössä. Jos henkilö ei vammansa vuoksi kykene käyttämään julkisia joukkoliikennevälineitä itsenäisesti ilman kohtuuttoman suuria vaikeuksia, hänelle on vammaispalvelulain ja -asetuksen mukaisesti myönnettävä kuljetuspalvelu.

Jos henkilö kykenee käyttämään julkisia joukkoliikennevälineitä vain saatettuna, niin silloin hän voi itsenäiseen liikkumiseen hakea ja saada kuljetuspalveluita, sillä kuljetuspalvelun myöntämisedellytyksissä ei ole mitään sellaista, että palvelua ei tarvitsisi myöntää, jos henkilö pystyy toisen henkilön saattamana ja avustamana käyttämään julkista joukkoliikennettä. Tarkoitus on siten nimenomaan arvioida, kykeneekö henkilö itsenäisesti käyttämään julkisia joukkoliikennevälineitä, vai onko hänellä vammansa vuoksi siinä kohtuuttoman suuria vaikeuksia. Tämä on vahvistettu esimerkiksi ratkaisussa KHO 28.12.2014 T 3766. Myöskään saattajan tarve kuljetuspalvelun taksimatkan aikana ei ole este palvelun myöntämiselle, sillä vammaispalvelulaki tai -asetus ei edellytä, että lain mukaisia palveluja olisi pysyttävä käyttämään ilman avustusta tai saattamista, joka tulee tarvittaessa myöntää osana kuljetuspalvelua.

Oman auton käytöllä ei ole merkitystä siten, että se oikeuttaisi kunnan rajaamaan kuljetuspalvelumatkoja ilman henkilön yksilöllisestä tarpeesta lähteviä perusteita alle säädetyn vähimmäismäärän, joka asiointi- ja vapaa-ajan matkojen osalta on 18 yhdensuuntaista matkaa kuukaudessa. X:n kulkeminen ja liikkuminen ei myöskään Suomessa lain tasoisena voimassa olevan YK:n vammaissopimuksen tarkoitus, keskeiset periaatteet, kuten yhdenvertaisuus, osallisuus ja itsemääräämisoikeus, sekä osallisuutta tukevia palveluita ja henkilökohtaista liikkumista koskevat artiklat 19 ja 20 huomioiden saa olla sen varassa, voivatko esimerkiksi hänen vanhempansa kuljettaa häntä.

Kun X:n tarve kuljetuspalvelulle johtuu hänen vammastaan ja vammaispalvelulain mukaiset kuljetuspalvelun myöntämiskriteerit täyttyvät, niin palvelu tulee tällöin järjestää asiakkaalle edullisemman vammaispalvelulain nojalla, eikä esimerkiksi sosiaalihuoltolain perusteella, koska sosiaalihuoltolain ja sosiaalihuollon asiakkaan asemasta ja oikeuksista annetun lain mukaisesti asia on käsiteltävä ja ratkaistava asiakkaan etu ensisijaisesti huomioiden.

Edellä mainituilla perusteilla X:ää on pidettävä vammaispalvelulaissa tarkoitettuna vaikeavammaisena henkilönä ja hänen tarvitsemansa asiointi- ja vapaa-ajan matkat ovat vammaispalveluasetuksen 4 §:n 1 momentissa tarkoitettuja tarpeellisia jokapäiväiseen elämään kuuluvia kuljetuksia, joita hän tarvitsee vammaispalvelulain 8 §:n 2 momentissa tarkoitetulla tavalla suoriutuakseen tavanomaisista elämäntoiminnoista.

Vammaispalveluasetuksen 4 §:n mukaan kunta on velvollinen järjestämään vaikeavammaiselle henkilölle esim. asioimisen, yhteiskunnallisen osallistumisen, virkistymisen tai muun sellaisen syyn vuoksi tarpeelliset kuljetukset. Kuljetuspalvelut ovat vammaispalvelulaissa säädetty subjektiivinen oikeus, jolloin jokaisen kuljetuspalveluiden saamisen näkökulmasta vaikeavammaisen henkilön tulee saada nämä palvelut yksilöllisen tarpeensa mukaisesti riippumatta esimerkiksi henkilön asumismuodosta.

Edellä mainituilla perusteilla huomioon ottaen erityisesti X:n vaikeavammaisuus Y:n kunnan/kaupungin/kuntayhtymän viranhaltijan/sosiaalilautakunnan päätös on kumottava ja X:lle tulee myöntää vammaispalvelulain mukaiset kuljetuspalvelut.

Y:n kaupungissa/kunnassa xx. päivänä xxxxkuuta 20xx

nimi

**LAINKOHDAT**
Laki vammaisuuden perusteella järjestettävistä palveluista ja tukitoimista 1 § ja 8 §
Asetus vammaisuuden perusteella järjestettävistä palveluista ja tukitoimista 4 § ja 5 §

**LIITTEET**